1341 nordjyder har i løbet af de seneste ti måneder fået et klip i kortet for at skele til mobilen under kørslen. Nu tager politiet på særlig uopmærksomhedskontrol.

Det er ulovligt, men alligevel kan det være fristende for mange bilister lige at tage mobilen i hånden og tjekke en besked - eller sætte et godt musiknummer på under kørslen. I årets første ti måneder er 1341 nordjyder blevet taget af politiet for netop det - med et klip i kortet til følge. Og nu sætter politiet landet over særligt fokus på uopmærksom kørsel i uge 46. - Når det drejer sig om at bruge håndholdt mobil bag rattet, så er det ikke blot dobbeltmoralsk, det er også risikabelt for ens egen og andres sikkerhed i trafikken, siger Lisbeth Sahl Bauditz, seniorprojektleder i Rådet for Sikker Trafik. Uopmærksomhed koster menneskeliv Dobbeltmoralen, Lisbeth Sahl Bauditz refererer til, bunder i, at vi faktisk grundlæggende er enige i, at man ikke skal tjekke mobilen, mens man sidder bag rattet. Ifølge en undersøgelse foretaget på vegne af Rådet for Sikker Trafik mener 91 procent af bilisterne, at det er uacceptabelt at taste på sin mobil, når man kører bil. Alligevel svarer kun 74 procent, at de aldrig skriver eller taster på mobiltelefonen, når de kører. - De fleste kender nok det med, at man har en holdning, men at man nogle gange alligevel kommer til at gøre det, som man holdningsmæssigt ikke synes er ok. Det er meget menneskeligt. Men det koster menneskeliv. I seks ud af ti dødsulykker i trafikken var der uopmærksomhed eller manglende orientering involveret. Det koster et klip i kørekortet, en bøde på 1.500 kroner samt 500 kroner til Offerfonden, hvis man bruger sin mobil håndholdt, eller hvis man taster eller skriver på sit smartwatch, mens man kører.